[{"text_idx": "#000001", "text": "Ni g\u0302ojas anonci ke, sabate la 3-an de novembro, okazos aktivula trejnado dum la renkontig\u0302o KKPS 2018!\nKKPS okazos de la 2-a g\u0302is la 4-a de novembro en Hunsel, suda Nederlando. Kadre de g\u0302i, TEJO sukcesis venigi trejniston de la Forumo Junulara Eu\u0306ropa, kiu parolos pri la rajtbazita sinteno (angle rights-based approach) kiu fundas la agadon kaj labormetodon de FoJE de jaroj. Tiu metodo insistas je la neceso aktive respekti la rajtojn de c\u0302iuj, interalie junuloj.\nTEJO interesig\u0302as pri la rajtbazita metodo c\u0302ar g\u0302i defendas lingvajn rajtojn.\nLa trejnado estos bonega oportuno por lerni pli pri tiu sinteno kaj ekhavi ideojn pri kiel konkretigi g\u0302in en via asocia agado! La trejnado okazos en la angla."}]